**Zápisnica z plánovaného zasadnutia Obecného zastupiteľstva v obci Hrabovke**

**konaného dňa 24. januára 2024 o 17.00 hod.**

**Prítomní:** Marta Kunová, starostka obce

**Poslanci:** Adam Čičo, Ivan Čulen, Lucia Gajdošíková, Eva Mráziková, Ing, Maroš Plško

**Program:**

1. Otvorenie zasadnutia
2. Určenie zapisovateľa a overovateľov zápisnice
3. Informácia o plnení uznesení z predchádzajúceho zasadnutia OcZ
4. Vyhlásenie voľby hlavného kontrolóra obce Hrabovka
5. Úpravy rozpočtu k 31.12.2023-rozpočtové opatrenie
6. Návrh na schválenie odkúpenia časti budovy od COOP Jednota Trenčín
7. Diskusia – bod doplnený na návrh starostky
8. Záver

**1. Otvorenie zasadnutia**

Zasadnutie obecného zastupiteľstva otvorila a viedla starostka obce Marta Kunová, ktorá privítala prítomných poslancov a konštatovala, že obecné zastupiteľstvo je uznášaniaschopné. Zároveň predložila prítomným poslancom návrh programu rokovania obecného zastupiteľstva. Na základe dopytov poslancov a občanov navrhla doplniť bod programu diskusia pod poradovým číslom 7. Starostka dala hlasovať o predloženom a doplnenom návrhu programu zasadnutia obecného zastupiteľstva, ktorý poslancami schválený.

**Prítomní: 5 Za: 4 Proti: 0 Zdržal sa:** 1

**2. Určenie zapisovateľa a overovateľov zápisnice**

Starostka určila overovateľov zápisnice: Lucia Gajdošíková, Ing. Maroš Plško

Zapisovateľka: Mgr. Janka Štefánková, pracovníčka obecného úradu

**3. Informácia o plnení uznesení z predchádzajúceho zasadnutia OcZ**

Informáciu o plnení uznesení z predchádzajúceho zasadnutia obecného zastupiteľstva predniesla starostka obce, ktorá konštatovala, že všetky uznesenia boli splnené, uznesenie č. 32 k odpredaju hasičskej Avie je momentálne v plnení, nakoľko je potrebné dať vyhotoviť technický posudok ako podklad k odpredaju. Informáciu zobrali poslanci na vedomie.

**Hlasovanie:**

**Prítomní: 5 Za: 5 Proti: 0 Zdržal sa:** **0**

**4. Vyhlásenie voľby hlavného kontrolóra obce Hrabovka**

V materiáloch na rokovanie obecného zastupiteľstva obdržali poslanci návrh znenia vyhlásenia voľby hlavného kontrolóra, kde sa dohodli na termíne uskutočnenia voľby dňa 4. marca 2024. Vyhlásenie a podmienky voľby budú zverejnené na webovej stránke obce a vo vývesnej tabuli obce.

**Hlasovanie:**

**Prítomní: 5 Za: 5 Proti: 0 Zdržal sa:** **0**

**5. Úpravy rozpočtu k 31.12.2023-rozpočtové opatrenie**

Poslanci obdržali na rokovanie obecného zastupiteľstva celkové čerpanie rozpočtu za rok 2023 spolu s rozpisom úprav k 31.12.2023 tak, ako bolo skutočné čerpanie po jednotlivých položkách. Úpravy sa týkali najmä pokrytia rozpočtových položiek zo zdroja 111, kde sme koncom roka dostali inflačnú pomoc formou dotácie od MF SR vo výške 8 285,39 € a dotáciu na energie od MH SR vo výške 1853,38. Starostka v krátkosti zhrnula celkové čerpanie výdavkov :

* Plyn 11104,20 €
* Elektrická energia spolu 16409,67 € z toho: ČS Mlyn 11118,52 €

Verejné osvetlenie 3931,1 €

Obecný úrad 1360,02 €

* Telefóny: pevná linka 396 €, SIM karty ORANGE 399 €, mobil starostka 156 €
* Dohody – pomocné práce a spracovanie úpravy PD 2455,98 €, dohody ČS 6240 €
* Úroky Prima banka – 1369,63 €
* Vývoz odpadu 14204,96 €
* Materiál vodovod 3618,53 €
* Vodovod opravy a rozbory vody 10192,57 €
* Poplatky za odber podzemnej vody 1271,23 €
* Kultúrne akcie vrátane osláv 600.výročia 7437,63 € z toho vlastné zdroje 5137,63 € a 2300 € bolo použité dary a sponzorské
* Spracovanie PD k rekonštrukcii priestorov OcÚ 450 €
* Zastávkový prístrešok 11751,90 € z vlastných zdrojov, ktoré by mali byť preplatené v roku 2024 z prostriedkov PPA
* Doplatenie monitorovacieho systému vody vo výške 2918,52 €
* Splátka úveru 1000 €

Prevádzka vodovodu bola celkove vo výške 32440,85€ - príjmy za bežný rok boli vo výške 8556,45 € (rozdiel -23884,40 €).

Vývoz komunálneho odpadu – výdavky spolu 11999,96 € a príjem za vývoz KO 9864,25 € (rozdiel -2135,71).

Poslankyňa Mráziková - otázka k refundácii plynu podľa kúpnej zmluvy z roku 2009 bolo dohodnuté refundovanie nákladov na plyn vo výške 1/2. Starostka vysvetlila, že v dolnej časti budovy sa počas roka 2023 nekúrilo, COOP Jednota na to stále upozorňovala. Vyúčtovanie za plyn za rok 2023 prišlo až v januári 2024, takže nebola zatiaľ vystavená refundačná faktúra za plyn. Starostka po krátkej rozprave dala hlasovať o schválení úprav a čerpania rozpočtu k 31.12.2023.

**Hlasovanie:**

**Prítomní: 5 Za:4 Proti:1 Zdržal sa: 0**

**6. Návrh na schválenie odkúpenia časti budovy od COOP Jednota Trenčín**

Starostka v krátkosti ozrejmila priebeh rokovaní s COOP Jednota na základe listu, v ktorom bola obec vyzvaná k uplatneniu predkupného práva k nehnuteľnosti ako vlastník vo výške ½ budovy. Po prepočte dostupných finančných prostriedkov pre obec v roku 2024 dospela k tomu, že obec môže ponúknuť za daný objekt najviac 35000 € tak, aby bola schopná vykryť všetky potrebné výdavky v roku. Boli by to prostriedky z univerzálneho kontokorentného úveru, kde v mesiaci október 2023 banka oznámila zvýšenie úrokovej sadzby na 5,012 %, čím by tiež narástli výdaje obce. Je potrebné si ponechať aj rezervu na univerzálnom úvere, nakoľko tento slúži počas roka na vykrytie časového nesúladu medzi príjmami a výdavkami obce a taktiež treba myslieť aj na nepredvídané situácie, ktoré môžu nastať. COOP Jednota však neprijal tento návrh, nakoľko nespĺňal predstavu o cene, za ktorú by boli ochotní odpredať celú polovicu budovy. COOP Jednota v zmysle toho, že nie sme schopní ponúknuť vyššiu sumu ponúkla na odpredaj časť svojho podielu, konkrétne podiel vo výške 1/6 inému záujemcovi a zvyšnú časť 2/6 by bola momentálne ochotná odpredať za nami ponúkanú sumu 35000 €.

Poslankyňa Mráziková vyjadrila svoj nesúhlas s postupom, akým bolo rokované s COOP Jednota a so spôsobom zverejnenia zámeru prenajať resp. odpredať dolnú časť budovy. Starostka vysvetlila, že oznamy tam boli zo strany COOP Jednota zverejnené, to nie je vec obce, nakoľko to nie je obecný majetok. Po krátkej rozprave požiadal o slovo poslanec Čulen, ktorý ozrejmil celú históriu odkúpenia časti budovy, kde sídli obecný úrad. Poukázal na to, že podľa neho nie je vhodné, aby obec kupovala časť budovy z kontokorentného úveru a tým sa ešte viac zadlžovala. Podľa neho sú pre obec tieto priestory nepotrebné. Starostka celú rozpravu ukončila konštatovaním, že na ponuku na predkupné právo reagovala na základe toho, že už v minulosti sa vyvíjali aktivity, aby COOP Jednota odpredala dolnú časť budovy obci. Je samozrejmé, že priestory vyžadujú rozsiahlu rekonštrukciu a ak sa teda zastupiteľstvo uznesie, že nebude odkupovať dolnú časť budovy tak, sa nebude odkupovať. Poslanec Plško zhrnul celý problém tak, že pokiaľ obec nemá vlastné prostriedky na nákup nech nekupuje to ,čo nie je ani potrebné. Obec nemá na to, aby zrekonštruovala priestory v dolnej časti budovy tak, aby slúžili občanom. Je momentálne nevyhnutné riešiť opravy, ktoré vznikajú na verejnom vodovode, ktorý zásobuje občanov vodou. Po rozprave poslancov tomuto problému dostali priestor na vyjadrenie prítomní občania. Prihlásil sa pán Chmelina, ktorý mal otázku k aktuálnej úverovej zaťaženosti obce-starostka odpovedala, že je nesplatená čiastka 20400 € z úveru poskytnutého na kúpu časti budovy kde sídli Obecný úrad a kultúrny dom . Ďalej ho zaujímala cena, za ktorú bola pri rokovaniach COOP Jednota ochotná odpredať celú dolnú časť budovy – starostka odpovedala 45000€. Pán Chmelina položil otázku, či riešila starostka s bankou možnosť poskytnutia úveru vo výške 45000 € na nákup časti budovy-odpovedala, že áno, banka poukázala na to, že je k dispozícii táto suma na univerzálnom úvere, takže môže obec použiť na to tieto prostriedky. Spýtal sa ešte, prečo teda nepokračovala starostka v rokovaniach o odkupe celej polovice budovy tak ako dostala poverenie od obecného zastupiteľstva. Starostka odpovedala, že z dôvodu nesplateného predchádzajúceho úveru Starostka upozornila zároveň na fakt, že na splatenie úveru obec mala finančné prostriedky, ale namiesto splatenia úveru boli v rokoch 2020 – 2022 vyplatené odmeny vo výške 18.000,- € k čomu prislúchajú odvody vo výške takmer 6.000,- €. K tomu nastala rozprava medzi poslancami, ktorú ukončila starostka s tým, aby sa hlasovalo o tom, či poslanci súhlasia s odkupom časti budovy v podiele 1/3 za sumu 35000 €. Nastala ďalšia rozprava, pričom navrhla poslankyňa Mráziková odsunúť tento bod rokovania na ďalšie rokovanie obecného zastupiteľstva. Tu podotkol poslanec Čulen, že medzitým sa môže stať, že túto časť budovy odkúpi niekto druhý. Celá rozprava bola nakoniec ukončená s tým, že bude bod odsunutý na ďalšie rokovanie obecného zastupiteľstva.

**7. Rôzne-diskusia**

V diskusii požiadala o slovo pani Šnoblová – bývalá predsedníčka Jednoty dôchodcov a Klubu dôchodcov v obci Hrabovka. Reagovala na pripomienky k činnosti Klubu dôchodcov, ktoré zazneli na predchádzajúcom zasadnutí obecného zastupiteľstva. V krátkosti zhrnula činnosť bývalej Jednoty dôchodcov v Hrabovke a následne Klubu dôchodcov v Hrabovke. Vymenovala všetky akcie a podujatia, na ktorých sa zúčastňovali ich členovia. Záverom konštatovala, že v čase pandémie COVID išla činnosť Klubu dôchodcov do útlmu a niektorí členovia aj zomreli. Momentálne pani Šnoblová sa vzdala funkcie predsedníčky a bola by rada, keby niekto prevzal jej funkciu a pokračoval v organizovaní činnosti Klubu dôchodcov.

**8.Záver**

Starostka poďakovala prítomným poslancom a občanom za účasť a ukončila zasadnutie obecného zastupiteľstva.

**Obecné zastupiteľstvo v Hrabovke**

**Uznesenie č. 1-4/2024**

zo zasadnutia OZ v Hrabovke dňa 24.01.2024

***K bodu: Otvorenie zasadnutia***

**Uznesenie č. 1/2024**

Obecné zastupiteľstvo v Hrabovke **s c h v a ľ u j e** navrhnutýprogram zasadnutia obecného zastupiteľstva .

V Hrabovke, 24.01.2024

Marta Kunová

starostka obce

***K bodu: Informácia o plnení uznesení z predchádzajúceho zasadnutia***

**Uznesenie č. 2/2024**

Obecné zastupiteľstvo v Hrabovke **b e r i e n a  v e d o m i e** informáciu o kontrole uznesení obecného zastupiteľstva v Hrabovke.

V Hrabovke, 24.01.2024

Marta Kunová

starostka obce

***K bodu: Vyhlásenie voľby hlavného kontrolóra obce Hrabovka***

**Uznesenie č. 3/2024**

Obecné zastupiteľstvo v Hrabovke :

**1. v y h l a s u j e**

v zmysle § 18a ods. 2 zákona č. 369/1990 Zb. o obecnom zriadení v znení neskorších zmien

a doplnkov 4. marca 2024 za deň konania voľby hlavného kontrolóra obce Hrabovka.

**2. u r č u j e**

**Požiadavky na výkon funkcie hlavného kontrolóra obce Hrabovka:**

1. Vzdelanie a prax: ukončené minimálne stredoškolské vzdelanie, preukázateľná prax

minimálne 5 rokov v oblasti verejnej správy - znalosť legislatívy, kompetencií a

právnych noriem na úrovni samosprávy - komunikačné schopnosti a reprezentatívne

vystupovanie - práca s počítačom na užívateľskej úrovni (MS Word, Excel, internet a

elektronická pošta) - flexibilnosť, samostatnosť, zmysel pre zodpovednosť a dôslednosť

2. Bezúhonnosť: preukazuje sa výpisom z registra trestov nie starším ako 3 mesiace

3. Pracovný úväzok: 4 hodiny mesačne. Úväzok bude vykonávaný nerovnomerne podľa

potreby obce a možností hlavného kontrolóra.

4. Začiatok funkčného obdobia hlavného kontrolóra obce Hrabovka na deň

1. 4. 2024, ktorý je určený ako deň nástupu do pracovného pomeru.

**Náležitosti prihlášky pre voľbu hlavného kontrolóra obce Hrabovka:**

1. Osobné údaje: meno, priezvisko, dátum narodenia, bydlisko,

kontaktné údaje (telefón, e-mail)

2. Doklad o dosiahnutom najvyššom vzdelaní

3. Životopis s prehľadom doterajšej praxe

4. Doklad o praxi vo verejnej správe

5. Informáciu o tom, či ku dňu podania prihlášky podniká alebo vykonáva inú zárobkovú

činnosť a je členom v riadiacich, kontrolných alebo dozorných orgánoch právnických osôb,

ktoré vykonávajú podnikateľskú činnosť na účel vykonania voľby v obecnom

zastupiteľstve

6. Čestné vyhlásenie o spôsobilosti na právne úkony v plnom rozsahu

7. Písomný súhlas so zverejnením osobných údajov podľa § 13 zákona č. 18/2018 Z. z. o ochrane osobných údajov a o zmene a doplnení niektorých zákonov za účelom vykonania voľby hlavného kontrolóra na zasadnutí Obecného zastupiteľstva v Hrabovke.

Súčasti prihlášky:

1. Štruktúrovaný profesijný životopis

2. Overená fotokópia dokladu o vzdelaní

3. Výpis z registra trestov nie starší ako 3 mesiace

Spôsob voľby hlavného kontrolóra

1. Vyhlásenie dňa konania voľby hlavného kontrolóra bude zverejnené najneskôr 25

(min. 40 dní pred dňom konania voľby) na úradnej tabuli obce Hrabovka a na

Internetovej stránke www.obec-hrabovka.sk.

2. Písomnú prihlášku musí kandidát odovzdať spolu s požadovanými dokladmi najneskôr

14 dní pred dňom konania voľby do 19.02.2024 do 14:00 hod. v zalepenej obálke na

adresu:

Obec Hrabovka, 913 32 Hrabovka 26, s označením: „Voľba hlavného kontrolóra –

Neotvárať!“

3. Posúdenie náležitostí podaných prihlášok kandidátov vykoná starostka obce spolu s

poslancami Obecného zastupiteľstva a vypracujú zoznam kandidátov.

4. Voľbu hlavného kontrolóra vykoná obecné zastupiteľstvo tajným hlasovaním, v zmysle

§18a ods. 3 zák. č. 369/1990 Zb. o obecnom zriadení v znení neskorších predpisov..

5. Starosta obce je povinný s právoplatne zvoleným hlavným kontrolórom obce uzavrieť

pracovnú zmluvu, plat v zmysle § 18c zákona č. 369/1990 Zb. o obecnom zriadení v znení

neskorších predpisov.

6. Výkon funkcie hlavného kontrolóra trvá 6 rokov.

Jeho funkčné obdobie sa začne 01.04.2024.

**Postavenie hlavného kontrolóra**

Hlavný kontrolór sa po zvolení stáva zamestnancom obce. Hlavný kontrolór obce nesmie bez súhlasu obce podnikať alebo vykonávať inú zárobkovú činnosť a byť členom riadiacich, kontrolných alebo dozorných orgánov právnických osôb, ktoré vykonávajú podnikateľskú činnosť.

Toto obmedzenie sa nevzťahuje na vedeckú, pedagogickú, lekársku, prednášateľskú, literárnu alebo umeleckú činnosť.

Prihláseným záujemcom bude doručená pozvánka, na ktorej sa spresní čas a miesto konania voľby.

V Hrabovke, dňa 24.01.2024

Marta Kunová

starostka obce

***K bodu: Úpravy rozpočtu k 31.12.2023-rozpočtové opatrenie***

**Uznesenie č. 4/2024**

Obecné zastupiteľstvo v Hrabovke schvaľuje rozpočtové opatrenie - úpravy rozpočtu k 31.12.2023.

V Hrabovke, 24.01.2024

Marta Kunová

starostka obce

**Výpis z hlasovania poslancov OZ:**

|  |  |  |  |  |  |
| --- | --- | --- | --- | --- | --- |
| **Číslo** | **Čičo** | **Čulen** | **Gajdošíková** | **Mráziková** | **Ing.Plško** |
| 1/2024 | **I** | **I** | **I** | **O** | **I** |
| 2/2024 | **I** | **I** | **I** | **I** | **I** |
| 3/2024 | **I** | **I** | **I** | **I** | **I** |
| 4/2024 | **I** | **I** | **I** | **X** | **I** |
|  |  |  |  |  |  |
|  |  |  |  |  |  |
|  |  |  |  |  |  |

**Vysvetlivky: I - za O – zdržal sa**

**X - proti N - neprítomní**

**Overovatelia:**

Lucia Gajdošíková .........................................

Ing. Maroš Plško .........................................

**Zapísala:**

Mgr. Janka Štefánková .........................................

Marta Kunová starostka obce